We piontce na Katowice boła tako ciźba, że musiołch sie czimać luftu. Bez chwila nawet myślołch, że wszyscy sie wartko wykludzajom z Siemców skuli jakiś awarii na Azotach abo innyj ewakuacji. No, ludzi w pierony nadupiło do tego rannego busa. Czułech sie choby łyżka miyndzy piyntom a szczewikiym. Szturchali mie i gnietli. Rynce wraziłch do kapsów, coby bojtlika niy stracić. Nojgorzyj zaś boło na winklach, ciepało mnom na lewo i prawo, wpadołch na kożdego, a kożdy wpadoł na mie. Z poczontku myślołch, że wyczymia ta rajza w spokoju, ale na Alfrydzie jedna dziołcha z tyłu zaczyła mie szterować, bo co jo sie ło nia łopar, to wbijała mi łokieć w plery. Ciepała machy jak naburomuszono afa i entliś żech sie znerwowoł:
– Te, uważej ino trocha ja?
– To ty uważej.
– Chcesz zaroz wylyź na żondanie?
– Fajnie żeś jest kurwa synek żadny! – frechownie sie łodezwała.
Dziołch niy bija, ale ij bych ciuloł podóg lot, nojlepij żyłom łod żelozka, bo akurat to łona boła fest żadno i jechała z jeszcze żadniejszom kumpelom.
– Łona łazi na karate i ci wdupi jak bydziesz fikać. – łodezwała sie łoroz ij kumpela.
– Ja? To zaroz łobejżymy czy bydziesz tako mondro.
Dziołchy straciły sie kajś po drodze. Na przistanku wreszcie wydostołch sie z busa i pomacołch spodnie, coby sprawdzić czy bojtlik dalij mom w kapsie.
Minyło kilka lot. Kole poł drugij bawiłch noga w Koncyndrze, a tak po prowdzie to stołch w antryju, wele bramki, bo czekołch na kumpla. I łoroz podłazi do mie ta samo dziołcha z busa co wtedy i pado:
– Podrzuciłbyś mnie z koleżanką na Siemanowice?
– Niy mom placu w aucie.
– Weź nie świruj, wiem że masz.
Musiała mie wyłowić we tym dyskotekowym prasku. Spojrzołch ij w slypia. Ja, to boła łona.
– A tyś mi kejś chciała ściulać w autobusie. Pamiyntosz?
– Nie. To nie byłam ja.
– No jak niy ty! Przeca cie pamiyntom.
– To nie ja, na bank nie ja.
– A po ślonsku już niy godosz?
Wejrzała sie na mie z tom samom minom wkurwionyj afy.
– Dziołcha, niy wezma cie mit, boś jes żadno i mosz żadno koleżanka.
– Ciul pierdolony!
Pokozała mi środkowy palec, łobróciła sie na piyncie i citła.
– Pitej bo cie jebna. – pedziołch na koniec. – Kolybom sie jedź na Siemce.
Nadupiony kumpel wyloz z kibla, wziołch go param, coby niy ukjozdnoł na mokrych łod piwa schodach.
A żadziol zawsze bydzie żadziolym, nawet jak zacznie mówić po polsku.
Ja!
szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn ron_Latn szl_Latn szl_Latn szl_Latn szl_Latn fin_Latn